शॉर्ट लेग पर दिखे कोहली, उस्मान ख्वाजा ने जड़ा शतक; देखें पहले दिन के मोमेंट्स
India Vs Australia (IND VS AUS) Ahmedabad Test Match Moments Update; Follow India Vs Australia 4th Test Latest Photos and Video Updates on Dainik Bhaskar. भारत और ऑस्ट्रेलिया के बीच चौथे टेस्ट का पहला दिन पूरी तरह से कंगारुओं के नाम रहा है। उस्मान ख्वाजा के नाबाद शतक (104*) के सहारे ऑस्ट्रेलिया ने दिन का खेल खत्म होने तक 4 विकेट पर 255 रन बना लिए
भारत और ऑस्ट्रेलिया के बीच चौथे टेस्ट का पहला दिन पूरी तरह से कंगारुओं के नाम रहा । अहमदाबाद के नरेंद्र मोदी स्टेडियम में उस्मान ख्वाजा के नाबाद शतक (104*) के सहारे ऑस्ट्रेलिया ने दिन का खेल खत्म होने तक 4 विकेट पर 255 रन बना लिए हैं। कैमरून ग्रीन 49 रन के स्कोर पर उनके साथ नाबाद रहे।
भारत से मोहम्मद शमी ने 2, रवींद्र जडेजा और रविचंद्रन अश्विन ने एक-एक विकेट लिया। दोनों देशों के प्रधानमंत्री ने मैच शुरू होने से पहले ग्राउंड में परेड की, वह राष्ट्रगान के दौरान मैदान में अपनी-अपनी टीमों के साथ खड़े रहे। मैच में केएस भरत ने आसान सा कैच छोड़ा, ख्वाजा ने शतक जड़ा और कोहली शॉर्ट लेग पर खड़े हुए। मैच के ऐसे ही टॉप मोमेंट्स इस खबर में हम जानेंगे...
राष्ट्रगान में दोनों देशों के प्रधानमंत्री
अहमदाबाद में टेस्ट मैच शुरू होने से पहले भारत के प्रधानमंत्री नरेंद्र मोदी ने रोहित शर्मा और ऑस्ट्रेलिया के पीएम एंथनी अल्बेनीज ने स्टीव स्मिथ को टेस्ट कैप भी दी। गोल्फ कार्ट जैसी कार में बैठकर दोनों प्रधानमंत्रियों ने स्टेडियम का मुआयना भी किया।
टॉस के बाद राष्ट्रगान के दौरान भी दोनों प्रधानमंत्री अपनी-अपनी टीमों के साथ खड़े नजर आए। दोनों ने करीब आधे घंटे तक मैच देखा और फिर स्टेडियम से बाहर चले गए।
केएस भरत ने छोड़ा आसान कैच 
पहली पारी में छठे ओवर की पांचवीं बॉल उमेश यादव ने ऑफ स्टंप के बाहर शॉर्ट ऑफ गुड लेंथ फेंकी। ऑस्ट्रेलिया के ट्रेविस हेड इसे बैकफुट पर खेलने गए, लेकिन बॉल ने बैट का बाहरी किनारा लिया और विकेट के पीछे चली गई।
भरत ने अपने बाएं तरफ झुक कर कैच लेने की कोशिश की, लेकिन बॉल उनके हाथ से छूट गई। हेड 7 रन के स्कोर पर नाबाद रहे और आखिरी में 32 रन बना कर रविचंद्रन अश्विन का शिकार हुए।
बोल्ड होने पर खड़े रह गए हैंड्सकम्ब
मोहम्मद शमी ने पहली पारी में भारत के लिए 2 विकेट लिए। उन्होंने पहले मार्नस लाबुशेन को 3 रन के स्कोर पर बोल्ड किया। फिर 71वें ओवर की चौथी बॉल पीटर हैंड्सकम्ब को ऑफ स्टंप पर शॉर्ट ऑफ गुड लेंथ फेंकी। हैंड्सकम्ब बैकफुट पर खड़े रह गए और बॉल उनके बैट को मिस कर स्टंप्स से जा लगी। बॉल लगते ही स्टंप 5 से 7 फीट दूर जा गिरा। हैंड्सकम्ब 27 बॉल पर 17 रन ही बना सके।
सीरीज में ऑस्ट्रेलियन का पहला शतक 
ऑस्ट्रेलिया के ओपनर उस्मान ख्वाजा ने पहले दिन के आखिरी ओवर में मोहम्मद शमी की बॉल पर चौका मारकर अपना शतक पूरा किया। यह किसी ऑस्ट्रेलियन का इस सीरीज में पहला ही शतक है। ख्वाजा दिन का खेल खत्म होने तक 251 बॉल पर 104 रन बनाकर नाबाद रहे। इस पारी में उन्होंने 15 चौके जड़े।
पूरी सीरीज का यह दूसरा शतक है, ख्वाजा से पहले नागपुर टेस्ट में भारत के कप्तान रोहित शर्मा ने शतक जड़ा था।
शॉर्ट लेग पर खड़े हुए विराट कोहली 
भारत के पूर्व कप्तान विराट कोहली टेस्ट मैच के दौरान हेलमेट पहन कर शॉर्ट लेग और सिली पॉइंट पर फील्डिंग करते नजर आए। कोहली आम तौर पर स्लिप और कवर्स पोजीशन पर फील्डिंग करते हैं। ऐसे में कई सालों बाद विराट बैटर के इतने पास हेलमेट पहन कर फील्डिंग करते नजर आए। इंदौर टेस्ट में शॉर्ट लेग पोजीशन पर शुभमन गिल और श्रेयस अय्यर खड़े थे।
